b'\n_START_ARTICLE_\nBleik\xc3\xb8ya\n_START_PARAGRAPH_\nBleik\xc3\xb8ya er en \xc3\xb8y i Oslos fjordbasseng (indre Oslofjord). Den ligger utenfor Kongshavn, mellom Hoved\xc3\xb8ya og Sjurs\xc3\xb8ya, og har hel\xc3\xa5rs fergeforbindelse fra R\xc3\xa5dhusbrygge 4, cirka 2 km unna (f\xc3\xb8r 21. mars 2015 gikk b\xc3\xa5tene fra Vippetangen). _NEWLINE_Bleik\xc3\xb8ya eies av staten, forvaltes av Statsbygg og er regulert til friluftsomr\xc3\xa5de. P\xc3\xa5 \xc3\xb8ya ligger det ca. 90 sm\xc3\xa5 hytter, bygget i 1920- og 1930-\xc3\xa5rene. G\xc3\xa5rden Bleik\xc3\xb8yplassen har v\xc3\xa6rt bebodd av samme familie siden 1700-tallet.\n_START_SECTION_\nNavn og naturforhold\n_START_PARAGRAPH_\nNavnet kommer fra det norr\xc3\xb8ne ordet bleikr som betyr \xc2\xablys\xc2\xbb. _NEWLINE_\xc3\x98ya er en knapp kilometer lang, 125 dekar stor og langstrakt i retning s\xc3\xb8rvest \xe2\x80\x93 nord\xc3\xb8st. Bleik\xc3\xb8ya tilh\xc3\xb8rer omr\xc3\xa5det av Oslofeltet med kalkstein og skifer fra ordovicium._NEWLINE_S\xc3\xb8r for Bleik\xc3\xb8ya ligger skj\xc3\xa6ret Daggerskj\xc3\xa6r (dagger betyr vraltende sm\xc3\xa5barn), nord for \xc3\xb8ya ligger holmen Bleik\xc3\xb8ykalven. Bleik\xc3\xb8ykalven og Daggerskj\xc3\xa6r er viktige hekkeomr\xc3\xa5der for sj\xc3\xb8fugl.\n_START_SECTION_\nNaturreservat\n_START_PARAGRAPH_\nNord\xc3\xb8st p\xc3\xa5 \xc3\xb8ya ligger Bleik\xc3\xb8ya naturreservat p\xc3\xa5 74 dekar hvorav 69 dekar er land. Fra 15. april til 15. juli (hekkesesongen) er det forbudt \xc3\xa5 g\xc3\xa5 i land p\xc3\xa5 Bleik\xc3\xb8ykalven. Se ogs\xc3\xa5 Faktaark om Bleik\xc3\xb8ya naturreservat.\n_START_SECTION_\nHistorie og bebyggelse\n_START_PARAGRAPH_\nI middelalderen var Bleik\xc3\xb8ya klostergods under Hoved\xc3\xb8ya kloster. Etter at kongen overtok eiendomsretten i 1537, ble Bleik\xc3\xb8ya liggende ubrukt til begynnelsen av 1700-tallet. _NEWLINE_Under det f\xc3\xb8rste Norgesfelttoget i 1716 s\xc3\xb8kte Karl XIIs soldater den 21. mars ly bak \xc3\xb8ya for kanonbeskytningen fra Akershus festning. _NEWLINE_Oslo\xc3\xb8yenes eneste g\xc3\xa5rd, Bleik\xc3\xb8yplassen, finnes nord p\xc3\xa5 \xc3\xb8ya og har v\xc3\xa6rt bebodd av samme familie siden tidlig p\xc3\xa5 1700-tallet. G\xc3\xa5rden har drevet med dyr, gras, vadfiske (garn fra land) og b\xc3\xa5tbygging. Driften stanset i 1980, mens familien bor fortsatt p\xc3\xa5 g\xc3\xa5rden i 2010. Hovedhuset ble fredet i 1985._NEWLINE_S\xc3\xb8r p\xc3\xa5 \xc3\xb8ya har det ligget et hus kalt krutthuset, der bedriften Egene Dynamittfabrikk oppbevarte krutt. I 1861 ble det arrangert et stort turnstevne p\xc3\xa5 \xc3\xb8ya._NEWLINE_Direkt\xc3\xb8r Gjerdrum oppf\xc3\xb8rte i 1864 et stort sommerhus, ved dagens fergeleie p\xc3\xa5 vestsiden. Ved bryggen ble det bygget badehus og oppsatt to saluttkanoner til bruk ved festligheter. Kristiania kommune leiet villaen fra 1885 som sanatorium for barn med skroful\xc3\xb8se, en form for tuberkulose som rammer lymfekjertlene. Antall pasienter var 35, blant dem ogs\xc3\xa5 noen voksne. Driften stanset i 1926, og pasientene ble overf\xc3\xb8rt til det utvidede Ullev\xc3\xa5l sykehus og Vard\xc3\xa5sen i Asker. Villaen, som i sanatorieperioden var kalt doktorboligen, ble kj\xc3\xb8pt av velforeningen i 1926 og er i dag velhus og butikk. En annen villa n\xc3\xa6r ved, Brunvillaen, som ogs\xc3\xa5 ble brukt av sanatoriet, ble flyttet til Malm\xc3\xb8ykalven i 1926. Forfatteren Oskar Braaten var innlagt ved sanatoriet som barn, og har skildret oppholdet i novellen Overgivelse._NEWLINE_I 1926 \xc3\xa5pnet Landsbruksdepartementet, som forvaltet statens eierrettigheter, for hyttebygging. Det hadde da foreg\xc3\xa5tt telting og oppsetting av enkle hytter p\xc3\xa5 Lind\xc3\xb8ya siden rundt 1915, og tillatelsen ble gitt alle de tre aktuelle \xc3\xb8yene Lind\xc3\xb8ya, Nakkholmen og Bleik\xc3\xb8ya. Regulering ble foretatt av departementet og Selskabet for Oslo Byes Vel. _NEWLINE_St\xc3\xb8rste tillatte grunnflate p\xc3\xa5 hyttene var opprinnelig 25 kvadratmeter. De festeavtalene som gjelder i dag begrenser arealet p\xc3\xa5 hyttene til 32 kvadratmeter og m\xc3\xb8neh\xc3\xb8yden til 4,8 m for hytter med hems, og 40 kvadratmeter og m\xc3\xb8neh\xc3\xb8yde 3,6 m for hytter uten hems. Festeperioden er fra 1982 utvidet fra 1 \xc3\xa5r til 40 \xc3\xa5r, med 5 \xc3\xa5rs automatisk fornyelse. Avisen \xc3\x98ya og vi for de tre hytte\xc3\xb8yene kom ut fra 1928 til 1963._NEWLINE_I 1938 var tomtene fullt utnyttet, med cirka 90 hytter._NEWLINE_Vann fra det kommunale ledningsnettet kom til \xc3\xb8ya i 1950-\xc3\xa5rene._NEWLINE_Kystverket har to lykter for b\xc3\xa5ttrafikken p\xc3\xa5 Bleik\xc3\xb8ya, helt nord p\xc3\xa5 vestsiden og ytterst p\xc3\xa5 Bleik\xc3\xb8ykalven.\n_START_SECTION_\nForeningsliv\n_START_PARAGRAPH_\nBleik\xc3\xb8ya Vel, stiftet en gang f\xc3\xb8r 1926, organiserer hytteboerne. Bleik\xc3\xb8ya Dameforening ble stiftet i 1928.'